Brønshøj tog tre vigtige point mod Skovshoved, mens B93 fortsatte den gode formkurve, da Hillerød blev besejret i 2. Divisions Gruppe 1.

I 2. Divisions Gruppe 1 kunne Brønshøj med en sejr hoppe op på tredjepladsen i tabellen. Dagens modstander var rækkens bundprop Skovshoved, som blot havde vundet en ligakamp i denne sæson.

Skovshoved åbnede kampen fint og testede gæsternes målmand Kasper Vilfort allerede efter få minutter, men Brønshøj-målmanden holdt sikkert fast i bolden.

I en tæt og jævnbyrdig første halvleg var der ikke mange oplagte målchancer, men fem minutter før pausen måtte Vilfort ud i en ny flot redning for at holde Sebastian Elvang fra at score.

Minuttet efter var det Brønshøjs målfarlige angriber Kevin Bech Timm, som var tæt på at komme på måltavlen, men hans afslutning gik lige forbi mål, og det endte derfor 0-0 efter første halvleg.

Kort efter pausen havde gæsternes Jamil Fearrington en fin chance men hans hovedstød strøg forbi mål.

Midtvejs i anden halvleg lykkedes det så Brønshøj at komme foran. Et indlæg af Frederik Emil Andersen fandt vej til en umarkeret Alexandar Lazarevic, som sendte bolden i mål.

I overtiden lukkede Gustav Therkildsen kampen med sin scoring til 2-0.

B93 fortsætter optur

I eftermiddagens anden kamp havde Hillerød besøg af B93. Begge hold var placeret i den nederste halvdel af tabellen.

Mikkel Mouritz bragte B93 foran midt i første halvleg, og efter pausen lukkede Daniel Stückler kampen med sit sjette sæsonmål, da han scorede på et straffespark.

Det endte med en 2-0-sejr til B93, som dermed sikrede sig deres tredje sejr i fire kamp, og de er nu placeret på ottendepladsen i tabellen.